ས་ཏོག་དང་ལག་འགྱེད་རིམ་པ། ཁྲོམ་ཚོགས་སྟོང་དང་སུམ་བརྒྱ་སྐོར་ལ་ཚོགས་དང་ཇ་ཐུག་ཆང་དང་། སྤྲང་པོ་རྣམས་ལ་ཙམ་འགྱེད། ཁྲོམ་ཚོགས་ལ་དབང་སྦྱིན་
བཅས་པ་བསྒྲུབས། ལོ་དེར་སྐྱ་ཤིན་ཏུ་ཕམ་པའི་སྤྲང་་པོ་རྣམས་ནི་སྔོ་ལྡུམ་དང་ཤིང་ལ་ལྟོ་བྱེད་དགོས་ཤིང་། ཡུལ་པ་རྣམས་ཀྱང་ཅི་བྱ་གཏོལ་མེད་ལ་ཐུག་གཤིས་མཆོད་རོས་ཀྱང་ཕན་ཐོགས་ཚོགས་རྫོགས་པར་བྱུང་། ས་བྱ་ཤར་འཕྲལ་ཕོ་ལོ་ཞེ་བཞིའི་ཐོག་ལོ་གསུམ་གྲོལ། ཆས་དངོས་ཕྲན་བུ་ཡོད་པ་རྣམས་རང་སྐྱེས་ཨ་མ་པདྨ་ཆོས་སྒྲོན་གྱི་གསོན་དགེར་བྲག་གསུམ་མཆོད་
ཁང་ཡིན་ཚད་ལ་མཆོད་འབུལ། དགོན་པ་ཆེ་ཆུང་ཐམས་ཅད་ལ་མང་ཇ་བསྔོ་རྟེན། བླ་མ་མིང་ཐོགས་ཚད་ལ་བསྔོ་རྟེན་བཅས་བསྒྲུབས། མཚོ་རྫོང་གུར་དྲག་སྐུ་མདུན་དུ་བརྒྱ་མཆོད་རྒྱས་པ། ཚོགས་བརྒྱལྔ་
བཅས་བསྒྲུབས། གཞན་དངོས་རྣམས་སྦྱིན་འོས་རྣམས་ལ་སྦྱིན། མཆོད་བཤམས་མཆོད་ཆས་ཆ་མཚུངས། དངོས་ཆས་ཁྲལ་ཁྲོལ་བཅས་རང་སར་བཞག་ནས། རང་གིས་ཁུར་འོས་སྐུ་གསུང་ཐུགས་
རྟེན་དབང་ཆས་སོགས་ཆས་ཀ་ཉུང་ཉུང་སུས་ཀྱང་མ་ཚོར་བར་མཚན་འོར་བྱས། ང་རང་ལོ་པ་དར་རྒན་ཚང་ལ་སྐུ་རིམ་འགྲོ་རྒྱུ་ཡིན་ཚུལ་གྱིས་གསང་ཐབས་གྱི་སྒོ་ནས་སྦས་གནས་ཀྱི་ཕྱོགས་སུ་ཐོན། ས་ཁྱི་
ལོ་ནས་སྡེ་པ་ཀཿགནམ་པ་ལ་ལམ་ཡིག་ཞུས། ས་བཙན་དམིགས་ཆེ་བའི་ལམ་བསྲུང་པ་མང་ཡང་སྐྱོན་མ་བྱུང་རུང་། དེ་སྐབས་སྤུ་བོ་སྟོད་སྨད་དུ་འབྲུམ་ནད་ཡོད་སྟབས་རོང་དུ་ཟླ་བ་གཅིག་གཉིས་ཐོགས།
དེ་ནས་ཕུར་ལུང་དུ་ལྷ་མི་ཡོངས་ཀྱི་འདྲེན་པ་རིག་འཛིན་ཆེན་པོ་པདྨ་འགྲོ་མགོན་རྡོ་རྗེ་དང་མཇལ། སྔོན་སྨོན་དུས་སུ་སད་པའི་ཐུགས་ཡིད་འདྲེས་ཤིང་གསང་བའི་གསུང་སྒྲོས་སྨར་བ་བྱུང་། ཀཿགནམ་པ་ཡི་རྗེཉི་མ་རྒྱལ་པོ་དང་མཇལ་བས་སྔོན་གྱི་སྨོན་ལམ་ལས་འབྲེལ་གྱི་སྟོབས་ཀྱིས་བཀའ་དྲིན་ཤིན་ཏུ་བསྐྱང་བ་བྱུང་། དེ་ནས་རིག་འཛིན་པདྨ་འགྲོ་མགོན་རྡོ་རྗེས་ཁྲོམ་གཏེར་བཞེས་པའང་མཇལ། ཙག་ཀྱུ་ཕྱོགས་སུ་
འཁྱུག་ཙམ་ཕྱིན། ཡར་འཁོར་ཕུར་ལུང་ནས་རྐང་པ་ན་ནས་ཡར་ལམ་ཤིན་ཏུ་དཀའ་ཞིང་ཐང་སྟོད་ལ་སླེབས་ནས་ནད་བབས་ཇེ་ལོད་དུ་གྱུར་ཏེ་ལུས་པར། གུད་རེས་ཤར་ན་བརྙས་རེས་ཀྱི་དཔེ་ལྟར་སྐུ་ཞབས་
རིན་པོ་ཆེའི་སྐུ་འཁོར་འགའ་དང་དེར་བརྟེན་མི་དྲག་ཞན་འགའ་བཅས་གནོད་ཅི་འཁྱོལ་བྱེད་བྱུང་ཞིང་། བདག་ཉམ་ཐག་པ་དེ་ཁོང་རྣམས་ཐུགས་དགྱེས་བཞད་ཀྱི་སྤྱན་འདྲེན་དུ་གྱུར་ཅིང་། ཕྱི་ནང་ཀུན་རྡུག་པ་
འཕྱིས་པའི་རྡོ་བཞིན་བོར་ཀྱང་། མི་བརྒྱས་སྡང་ཡང་ཕན་བྱེད་གཅིག་ཟེར་བའི་དཔེ་ལྟར། སྐུ་ཞབས་པདྨ་འགྲོ་མགོན་རྡོ་རྗེ་ཉིད་ཕྲན་གྱི་རྩར་ཕེབས་ཤིང་ཐུགས་རྗེ་ཆེ་བ་མཛད། སྡེ་པ་ཉི་མ་སྐུ་ཞབས་ཀྱང་ང་ཡིརྩར་
ཕེབས་ཤིང་མཐུན་རྐྱེན་གནང་ཞིང་དངོས་ཆས་འདྲེན་དགོས་རྣམས་དོས་་འདྲེན་འུལ་མི་གནང་བའི་བཀའ་དྲིན་ཆེ་བ་བྱུང་། དཔོན་གཉེར་དབང་འགྲུབ་དེ་ཕན་ཐོགས་པ་བྱུང་། སྙོམས་ཆུང་སྡོད་གནས་
དམའ་ན་བདེ་ཟེར་བའི་དཔེ་ལྟར་ཐང་སྟོང་ཆུ་འགྲམ་དང་བྲག་ཕུག་བཅས་པར་ཟླ་གཅིག་ཙམ་བསྡད། དེ་ནས་ནད་དེ་གསོས་པ་དང་། སྟག་སེང་འགྱེལ་ན་ཀུན་གྱིས་བརྙས། དེ་ཉིད་ལྡང་ཚེ་ཀུན་གྱིས་བཀུར་ཟེར་བའི་དཔེ་ལྟར། སེར་སྐྱ་ཕལ་ཆེར་གྱིས་བཀའ་དྲིན་བསྐྱངས་ཤིང་ཐུགས་སྣང་དག་པ་མཛད་བྱུང་། ཤུ་བ་རྫོང་དུ་འབྱོར་ནས་སྡེ་པ་ཞལ་ངོ་རྣམས་མཇལ། རང་གི་ཁྱེར་
འཁོར་བཅས་ལ་དཔགས་པར་གཟིགས་པ་ལེགས་པར་བྱུང་། དེ་ནས་ཟླ་ཤས་གཉིས་མེད་སེང་གེའི་གར་འཆམ་ཕྲན་བུ་རྩེ་རྗེས། སྦས་གནས་སུ་ཐོན་ཐག་ཆོད་ལ། ནུབ་གཅིག་རྨི་ལམ་དུ་རོང་བདུད་འདུལ་
གསང་ལུང་གནས་སྒོ་འབྱེད་ཅིང་། དེ་ཡི་གནས་མདར་གཏེར་གྱི་ཁ་བྱང་ཐོན་པ་དང་། བྲག་གསུམ་མཚོ་རྫོང་དུ་ཟབ་གཏེར་བཏོན་པར་འགྲོ་དགོས་ཚུལ་གྱི་ལུང་བྱུང་ཡང་རྟེན་འབྲེལ་ཨེ་འགྲིགས་མི་ཤེས་པས་
བཞག་དགོས་བསམ་རུང་། ཆོས་བདག་སྐྱེས་བུ་པདྨ་འགྲོ་མགོན་རྡོ་རྗེས་ཅི་ནས་འགྲོ་དགོས་ཕེབས་པ་ལྟར་འགྲོ་རྒྱུར་དེ་གའི་གནས་ཚུལ་སྡེ་པ་ཉི་མ་རྒྱལ་པོར་ཞུས་པས་གནས་དེ་སྒོ་འབྱེད་ཕྲིན་ལས་སྡེ་པ་ཉིད་
ཀྱིས་སྤེལ་བའི་ཞལ་བཞེས་མཛད་ཅིང་། སྡེ་པ་རང་གི་ཞབས་བརྟན་ཆེད་དུ་ཤ་བྲག་ལུང་པ་ཕུ་མདའ་བར་གསུམ་དུ་གསོལ་ཀ་དང་སྐུ་རིམ་ཡང་དག་བསྒྲུབ་དགོས་ཡོད་པར་དེ་ཡི་དགོས་ཆ་ཅི་དགོས་ཟླ་སྟོང་
རྫོང་ནས་གྱིས་གསུངས་པའི་བཀའ་ཤོག་དང་། དཔོན་ལ་ཕྱག་བྲིས། ལམ་མཁན་གྲྭ་སྒྲིག་པ་ཨ་ཕྲུག་བཅས་གནང་བྱུང་བར། དཔོན་དབང་ལུ་ཟླ་སྟོང་མ་བཞུགས་པར་གླང་མོར་ཁྲལ་སྡུད་ལ་ཕེབས་པ་དང་འགྲིགས༑ ཟླ་སྟོང་དང་བྲེ་མོ་སོགས་སུ་བསུ་ཆང་བཅས་ལེགས་བྱུང་ཡང་། བར་དགའ་རང་དུ་སླེབས་པ་དང་བསུ་ཆང་ཕར་བཞག་གནས་ཚང་ཡང་མི་གཏོང་ཞིང་། ཁྱོད་བར་དགའ་ལུང་པར་འགྲོ་ནས་
ཚུར་ལེན་རྒྱུ་ཡོད་དམ་མར་སྦས་རྒྱུ་ཡོད། བར་དགའ་ལུང་པའི་ནང་དུ་དཀར་བསོད་ཨེ་ཡོང་བསམ་པ་ཡིན་ན་ནི་ནོར་བསྡད་མི་མེད། ལུང་པ་སྟོང་པ་ཡིན་ཅི་གང་ཡང་མེད། ལུང་པ་དེ་ཡི་ཕུ་ལ་སླེབས་ས་
ཡང་མེད་ལུང་པ་དེ་ཡི་ནང་གནས་འདྲ་ནི་མེད། ལམ་དཀའ་བས་འགྲོ་ཡང་ཐུབ་ས་མེད། པདྨ་བཀོད་ཀྱི་ལམ་ཡིག་དགོས་ན་ལུང་པའི་མདའ་ལ་ཡོད་པ་རེད་ཟེར། མི་གཅིག་འཕྲད་གཉིས་འཕྲད་ཀྱི་རྟེན་
འབྲེལ་ལོག་པས། བདུད་འདུལ་གསང་ལུང་གི་གནས་སྒོ་རང་འབྱེད་པར་དཀའ་ཡང་། ཁ་བྱང་དེ་ཐོན་པ་ཨེ་སྲིད་སྙམ། གླང་མོར་དཔོན་དབང་ལུའི་མདུན་དུ་ཕྱིན། བཀའ་ཤོག་བསྟན་སྡེ་པའི་ཕྱག་བྲིས་
ཕུལ་བས། དཔོན་གྱིས་སྡེ་པའི་བཀའ་དོན་ལྟར་ལོས་བསྒྲུབ་གསུངས་རྟེན་འབྲེལ་བཟང་ཡང་། རོང་གཉེར་པ་སོགས་ཀྱིས་སྔོན་དུ་ངེད་ཚོ་་གྲོས་གཅིག་བྱེད་ཆོག་པ་དགོས་ཟེར། དེ་བཞིན་བྱས་ཆོག་བྱས་པས།
ལན་གསལ་དུ་ཤ་བྲག་ལུང་པའི་ནང་དུ་གསོལ་ཁ་དང་སྐུ་རིམ་བྱེད་རྒྱུ་ད་ལན་འགྲིགས་པ་མི་འདུག། བྲག་གསུམ་ནས་ཚུར་འཁོར་སྐབས་ཨེ་འགྲིགས་ལྟ་ཟེར་བར། ང་རང་གི་བསམ་པར་བདུད་འདུལ་གསང་ལུང་གི་གནས་སྒོ་འབྱེད་ཐུབ་ན་བོད་དུ་མཐའ་དམག་ལོ་དྲུག་ཅུར་ཟློག་ཅིང་། ཁྱད་པར་དུ་རོང་འདི་ཤིན་ཏུ་སྐྱིད་པར་ཡོང་ཡང་། ད་ནི་རྟེན་འབྲེལ་མང་དུ་ལོག་པས་ཕྱེས་མི་
ཐུབ་འདུག། ད་གནས་མདའ་རུ་གཏེར་གྱི་ཁ་བྱང་དེ་ཨེ་ཐོན་ལྟ་དགོས་པ་འདུག། དེ་མ་ཐོན་ན་བྲག་གསུམ་དུ་འགྲོ་ཡང་དོན་མེད་པས་ཕྱིར་ལོག་བྱས་པ་ལས་འོས་མེད་བསམ། དཔོན་ལ་ལུང་པ་ནང་དུ་སྐུ་
རིམ་ད་ལྟ་མ་འགྲིགས་ཀྱང་། ཤ་བྲག་ལྷ་རྭའི་རྩར་སྡེ་པའི་སྐུ་རླུང་བཙུག་ཅིང་གསོལ་ཁ་བྱེད་དགོས་ཡོད་ཅིང་། དེར་རྟེན་བཙུག་རྒྱུའི་བྱ་ཕོ་མཚལ་ལུ་གཅིག་དང་ཆང་ཕུད་ཅིག་གནང་རྒྱུ་ཨེ་ཡོང་ཞུས་པས།
དཔོན་གྱི་དེ་སྟེ་ལོས་ཡོང་། དེ་མིན་དགོས་ཆ་ཅི་ཡོད་ཀྱང་ཡོང་གསུངས། བདག་གིས་གཞན་མི་དགོས། བྱ་ཕོ་དང་ཆང་ཕུད་ཤ་གཙང་བཅས་དགོས་ཞུས་དོན་ལྟར་འཕྲལ་དུ་བྱུང་བས་ཁ་བྱང་ཐོན་པའི་རྟེན་
འབྲེལ་འགྲིགས་ཏེ་ཐོན། རང་ཡུལ་བྲག་གསུམ་དུ་ཕྱིན། མཚོ་དབུས་དེའུ་རིན་ཆེན་སྤུངས་པའི་ཤར་ཕྱོགས་ནས་ཁྲོམ་གཏེར་ཆེ་ཆུང་གཉིས་ཡོད་པའི་ཆུང་བ་ཁྲོམ་ཉིས་བརྒྱར་ཉེ་བ་བཅས་ཐོན། ཡུལ་མི་སློབ་
རིགས་དང་བཅས་ཤི་གསོན་འཕྲད་པ་བཞིན་དགའ་ཚོར་བྱེད། ཀུན་གྱིས་ལོ་གཅིག་སྡོད་དགོས་ཟེར་ཡང་ཟླ་བ་གཉིས་ལྷག་ཙམ་ལས་མ་བསྡད། རང་དགོན་དུ་ཡང་འགྱེད་ཀྱི་རིམ་པ་དང་། མཚོ་རྫོང་གཙུག་ལག་ཁང་ཆེན་མོར། རིག་འཛིན་སངས་རྒྱས་གླིང་པའི་ཕྱག་བཟོ་གུ་རུ་དྲག་པོའི་སྐུ་དང་། དེ་ཉིད་ཀྱི་གཏེར་བྱོན་གུ་རུའི་ཤངས་མཚལ་དང་བྱེ་མ་ཨ་ཀྲོང་ལས་གྲུབ་པའི་མཆོད་རྟེན་བཞུགས་པའི་གུ་རུ་འབུམ་པ་
བཅས་པའི་དྲུང་དུ་མཆོད་པ་དང་ཚོགས་རྒྱས་པ་ཡིད་ཚིམ་དུ་ཕུལ་ནས། སླར་སྤུ་བོར་འཁོར། མཚམས་སྒྲུབ་ཟླ་རེ་ཟླ་གཉིས་བྱས། ལྕགས་ཁྱི་ཟླ་བ་ལྔ་པ་རྫོགས་མཚམས་སྐུ་ཞབས་པདྨ་འགྲོ་མགོན་རྡོ་རྗེ་
སྦས་གནས་ནས་སྤུ་བོར་ཕྱག་འཁོར་བ་མཇལ། ས་བྱ་ལྕགས་ཁྱི་གཉིས་ཀར་ལྷ་མིའི་གཙུག་རྒྱན་དམ་པ་དེས་མདུང་ཆུ་གཙུག་ལག་ཁང་ཆེན་ཞིག་གསོས་གསར་བཞེངས་མཛད་པའི་ཕྱི་རྟེན་ནང་རྟེན་རྣམས་ཀྱི་
གཟུངས་འབུལ་དང་རབ་གནས་ཀྱི་ཞབས་འདེགས་ཞུས། ལོ་འདིར་སྡེ་པ་ཉི་རྒྱལ་སྐུ་ཞབས་ཀྱིས་སྤུ་བོར་སྡོད་དགོས་བཀའ་ནན་ཆེ་རུང་དགོངས་ཞུས་ཀྱི་སྦས་གནས་སུ་འགྲོ་རྩིས་ལ། སྐྱབས་མགོན་མཆོག་
གི་སྤྲུལ་སྐུ་རིན་པོ་ཆེ་སྐུ་ལྟེམ་པར་གསོལ་སྨན་དང་ཞབས་བརྟན་གྱི་རིམ་པས་ཞབས་འདེགས་སྒྲུབ་པས་སྐུ་ཁམས་སྤྲིན་བྲལ་རི་བོང་ཅན་ལྟར་དྭངས། ལོ་འདིར་སྦས་གནས་སུ་མ་ཐོན་བར་མཚམས་སྒྲུབ་ནི་ཟླ་བ་
གཅིག་གཉིས་ལས་མ་བྱུང་། བྲག་སྐེད་སེང་གེ་གནམ་རྫོང་བར་འཁྱམས། ཟས་ངན་གྱི་རྣམ་པས་རྫོང་ལས་སུ་ཕ་རོལ་དེའུ་འགྲོ་དང་། ཤུ་བར་འཁོར་ནས་ཀྱང་གཤིན་ཡུལ་བསྐོར་བ་ལ་ཐོན་གྲབས་ལ་མ་ཐོན། སྐུ་ཞབས་པདྨ་འགྲོ་མགོན་རྡོ་རྗེ་ཀོང་པོ་ནས་ཕྱག་འཁོར་བ་མཇལ། ལྕགས་ཕག་ལོ་རང་ལོ་ཞེ་དྲུག་ལ་བབས་པའི་ཚེ་ཟླ་བ་བརྒྱད་པའི་ཚེས་གཅིག་ལ་སྦས་གནས་སུ་ཐོན།
ཆུ་བྱི་ཤར་མཚམས་གྲྭ་ཡུལ་དུ་ཕྱིན། ཆུ་གླང་ལོར་ཀློ་སྟོད་དུ་འཁོར་ནས། སྡེ་པ་ཀཿགནམ་པའི་སྤུ་བོར་ཤོག་གསུངས་སྤུ་བོའི་བར་འཁྱམས། བོང་སྒལ་ཨོ་རྒྱན་ཡང་རྫོང་དུ་ཟླ་གཅིག་ལྷག་ཙམ་མ་གཏོགས་
མཚམས་སྒྲུབ་སོགས་ནི་མ་བྱུང་། ཤིང་སྟག་ལོར་རང་ལོ་ཞེ་དགུའི་སྐེག་ལ་བཙན་ཕྱུག་རི་ཁྲོད་དུ་ཅི་མེད་གང་མེད་ཡད་དེ་ཡུད་དེ་གནས། གཏེར་རྙིང་ལུང་བསྟན་ལས། སྦས་གནས་བཅུ་དྲུག་ཡོངས་ཀྱི་
བདག་པོར་ལུང་བསྟན་ཅིང་། ཁྱད་པར་ཤར་ཕྱོགས་ཤིང་མོའི་ཁམས་དབང་དུ་སྡུད་ཞེས་གསུངས་པ། རང་གཏེར་ལུང་བསྟན་ལས་ཀྱང་དེ་མཐུན་གསལ་ཀྱང་། སྦས་གནས་ཕྱི་ནང་འདི་དག་ཏུ་བསྟན་པའི་
གཞི་འདིང་བ་དང་། འགྲོ་དོན་འགྲུབ་པ་ནི་ཕར་བཞག། རང་གི་ལྟོ་གོས་ཀྱང་མི་ཕྱིད། འདི་མེད་ཕྱི་མེད་གཉིས་མེད་སེང་གེ་བར་དོའི་སེམས་ཅན་གྱི་ངང་ཚུལ་ལྟ་བུ་ཞིག་བྱུང་། འོན་ཀྱང་སྔོན་གྱི་ལས་སྨོན་
སྟོབས་ཀྱིས་ལྷ་འདྲེའི་གནོད་པ་ནི་མ་བྱུང་། ཀློ་ལམ་དང་། ཀློ་ལ་འདི་དག་ཏུ་གཞི་བྱེས་ཐམས་ཅད་དམར་མཆོད་རང་བྱེད་དགོས་པ་ཞིག་འདུག་ཅིང་། དམར་མཆོད་བྱེད་ཀྱང་མི་ནོར་ལ་ཤི་གོད་མང་བ་ཡོང་འདུག་ཅིང་། བདག་ནི་གར་འགྲོ་གར་སྡོད་ལ་འཕྲང་གང་ལའང་དམར་མཆོད་ཟེར་བ་བྱ་སྒོང་གཅིག་ཙམ་ཡང་མེད་ཀྱང་། མི་རྟ་ཕྱུགས་སོགས་གང་ཡོད་ཐམས་ཅད་ལ་སྐྱོན་མེད་པར་ལོ་དྲུག་ཙམ་སོང་། ནམ་
ཡིན་དུས་ལ་བབ་ཚེ་མི་འཆི་བ་གཅིག་ཀྱང་མེད་ཕྱིར་འཆི་རྐྱེན་བཟང་ངན་གང་རུང་ཅིག་གིས་ལོས་ཀྱང་ཤི། མི་རྣམས་ཀྱང་། སྤུ་བོ་དང་ཀློ་སྟོད་ཆོས་དར་བའི་ཡུལ་ཡིན་ལ། གྲྭ་ཀློ་མུན་གླིང་གི་མིར་སོང་རུང་།
དེ་དག་གིས་ཀྱང་མཐུན་རྐྱེན་ཅི་འགྲུབ་སྦྱོར་བ་ལས། གནོད་འཚེ་མི་བྱེད་པར་སོ་སོའི་ཡུལ་དུ་གུ་རུའི་བཀའ་སྒྲུབ་ནས་བསྡད་དགོས་ཟེར་བ་འདི་དག་ཨོ་རྒྱན་ཆེན་པོའི་ཐུགས་རྗེ་ཡིན་པ་གོར་མ་ཆག་གོ། ཕོ་ལོ་
བཞི་བཅུ་ཞེ་དགུ་ལ་བབས་པ་ཤིང་ཕོ་སྟག་ལོའི་ཧོར་ཟླ་བདུན་པ་ཡན་གྱི་བྱས་རབས་རགས་ཙམ་མོ། ། སྨྲས་པ། མུ་ཏོ་ཨུར་རྒྱན་རྡོ་རྗེ་ཐོགས་མེད་རྩལ། ། གུ་རུ་རྗེ་ཡི་གཏེར་ལུང་གསར་རྙིང་ལས། ། གུ་རུ་
ཉིད་དང་གཡུ་སྒྲ་གཉིས་མེད་ཀྱི། ། ཐུགས་ཀྱི་འོད་ཟེར་ཉིད་དུ་བསྔགས་མོད་ཀྱང་། ། རང་གི་རྒྱུད་ལ་གཞིག་པའི་དུས་ཀྱི་ཚེ། ། མི་ལུས་གཙང་མ་ཞིག་གི་སྐྱེ་བ་ཡི། ། ལེགས་པའི་མེ་ཏོག་ཆ་ཙམ་མི་བཀྲ་
ཞིང་༑ ༑ བདག་བློ་མ་རིག་གོས་དང་རབ་ལྡན་པས། ། མདངས་ཀྱི་རྨི་ལམ་ཙམ་གསལ་སྟོབས་དབེན་ན། ། ཚེ་རབས་རྗེས་དྲན་སྐལ་བ་རི་བོང་རྭ། ། འོན་ཀྱང་བདེ་གཤེགས་སྙིང་པོ་འགྲོ་ཀུན་ལ། ། ཁྱབ་ཕྱིར་ལུང་གིས་བསྔགས་པའང་དེ་ལྟ་མོད། ། ཇི་ལྟ་ནའང་སྔོན་དགེ་ཕྲ་མོ་ཞིག། བསགས་པའི་འབྲས་མཐུས་དལ་རྟེན་རིན་ཆེན་རྙེད། ། རིགས་བཟང་ཁུངས་བཙུན་འོད་གསལ་ལྷ་
ཡི་གདུང་། ། དེ་ལས་ལེགས་འཁྲུངས་གྲུབ་ཐོབ་ཐུ་བོ་པ། ། མཉྫུའི་རིགས་ཀྱི་སྲས་སུ་སྐྱེས་གྱུར་ཏེ། ། ཆུང་ངུའི་དུས་ཚེ་དཀྱིལ་འཁོར་བཞེངས་པ་དང་། ། གཙུག་ལག་བཞེངས་དང་ཆོས་འཆད་དབང་བསྐུར་
དང་༑ ༑ མངོན་སྤྱོད་ཚུལ་དང་བསམ་གཏན་བསྒོམ་ཚུལ་སོགས། ། བག་ཆགས་བཟང་པོའི་ཆར་གཏོགས་འགའ་ཞིག་དང་། ། རང་རྒྱུད་མ་རུངས་སྐྱེར་ཚེར་རྣོན་པོ་ལྟའི། ། ཉེ་རིང་དྲག་ཞན་ཀུན་ལ་བསུན་
འབྱིན་བྱེད། ། སྦྱོར་རྩུབ་བྱེད་སྤྱོད་བསམ་ངན་ས་བོན་ལས། ། གཞན་དུ་འདའ་བའི་ཡུལ་ཞིག་གང་ན་ཅི། ། ཡབ་ཆེན་དམ་པའི་མེལ་ཚེས་འཇུན་གྱུར་ཀྱང་། ། ལྗི་བ་དམར་ཆུང་ལག་ཏུ་ཁྱོར་བ་བཞིན། ། མ་ཐུབ་
སླར་ནས་སླར་དུ་ཇེ་ཆེར་ཐུ། ། ཀུན་གྱིས་གདུག་ཕྲུག་བརྒྱགས་ཕྲུག་འདི་འདྲ་ནི། ། ས་ཆ་རྒྱ་ནག་ཡོད་ཀྱང་ཐག་ཉེ་གླེང་། ། དེ་ལྟར་ངང་ཚུལ་བཟང་ངན་རྣམ་པ་གཉིས། ། ཐ་གུ་དཀར་ནག་བསྒྲིལ་མའི་མཆེད་
ཟླར་གྱུར། ། ཡིག་ཀློག་བཟང་དང་གོ་བ་ཆེ་ལུགས་དང་། ། རྩོམ་པ་མྱུར་སོགས་རིག་རྩལ་ཕྲན་བུ་ལ། ། མཚར་བའི་ཚུལ་འཛིན་ཁ་དལ་གཏམ་དལ་ལ། ། སྤྱོད་ལམ་རབ་ངན་རྒྱ་ནག་ཡོད་ཀྱང་ཉེ། ། ཤེས་བློ་རྣོབ་རྒན་པོ་རྣམས་ལས་ལྷག། ཡང་ན་བཟང་ཞིང་ཡང་ན་ངན་ཞིག་ལས། ། མི་ལུས་དཀྱུས་མ་ཞིག་རང་མིན་འདྲ་ཞིང་། ། སྔོན་སྐྱེ་དྲན་པའི་ཚུལ་འགའ་འདུག་པ་བཅས། ། འདི་འདྲ་ཅི་ཡིན་མི་ཤེས་འདུག་ཅེས་
ཟེར༑ ༑ མ་རུངས་མི་བསྲུན་བསམ་སྦྱོར་ལྡན་ལུགས་ཀྱིས། ། སྡིག་ལྡན་སྐྱེ་བོ་འཕོས་པ་ཞིག་གམ་སྙམ། ། ཆུང་ངུ་བྱིས་པའི་དུས་ཀྱི་བྱེད་སྤྱོད་རྣམས། ། ད་ལྟ་བསམ་ཚེ་ཧ་ཅང་མོད་པ་འདུག། བསམ་པ་རྙེད་
ནས་རྒྱུ་འབྲས་ཚུལ་ཤེས་ཀྱང་། ། རྒྱུད་དང་མ་འདྲེས་ཀོ་སྐམ་རེངས་པ་འདྲ། ། ཆོས་ལ་བློ་ཕྱོགས་མཚན་ལྡན་བླ་མའི་དྲུང་། ། ཐུགས་ཐིག་གདམས་པ་ཟབ་རྒུའི་བཅུད་ཐོབ་ནས། ། སྒོམ་སྒྲུབ་བརྩོན་ལོ་ཙམ་
ཞིག་བྱས་ན་ཡང་། ། ཉོན་མོངས་འཚུབ་མས་བསྐོར་ཚེ་ཐ་མལ་པ། ། མཉམ་རྗེས་མ་འདྲེས་འོག་འགྱུ་རྐུན་མོ་ཡིས། ། དགེ་སྦྱོར་རིམ་པས་དབྲི་བ་མ་ཚོར་བ། ། བསམ་གྱིན་རང་ཞེ་རང་ལ་ཁྲེལ་བར་འདུག།
ཀུན་རྫོབ་མཚན་བཅས་དགེ་བའི་རིམ་པ་དང་། ། དོན་དམ་མཚན་མེད་དགེ་བའི་རིམ་པ་ཀུན། ། བསྟན་འགྲོའི་ཕན་བདེ་སྤེལ་ཕྱིར་བསྒྲུབས་མོད་ཀྱང་། ། བར་བར་རང་འདོད་རྐུན་མོ་འཇབ་མཁས་ཀྱི། ། ལག་ཏུ་
ལྷག་བསམ་ནོར་བུ་དེའུ་ཤོར་བྱས། ། བླ་མ་ལྷ་ཡི